OBH 4657/1999.
Az állampolgári jogok országgyűlési biztosa általános helyettesének jelentése
Ügyintéző: dr. Győrffy Zsuzsanna

 Tárgy: gyámügyi eljárás kifogásolása

A vizsgálat megindítása

A panaszos beadványában sérelmezte Tolna Város Gyámhivatalának késedelmes eljárását. A panaszos a gyámhivatalnál 1999. július 6-án jegyzőkönyvi nyilatkozatban kérte, hogy unokájával való kapcsolattartását szabályozzák, az Országgyűlési Biztos Hivatalához panaszát október 11-én nyújtotta be,  a kapcsolattartás szabályozásáról határozatot ekkor még nem hoztak.

Az ügy iratait az illetékes gyámhivataltól bekértem, azokat megvizsgáltam.

Az érintett alkotmányos jogok

2. § (1) A magyar köztársaság független, demokratikus jogállam.

67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.

Az ügy jogszabályi háttere

1957. évi IV. törvény az államigazgatási eljárás általános szabályairól

15. § (1) Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni..
(5) Az eljáró közigazgatási szerv vezetője a határidőt indokolt esetben egy ízben legfeljebb harminc nappal meghosszabbíthatja. Erről - kérelemre indult eljárás esetén - az ügyfelet értesíteni kell.

Gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet

28. § (1) A gyermekkel való kapcsolattartásra mind a szülő, mind a nagyszülő, továbbá - ha a szülő és a nagyszülő nem él, illetőleg a kapcsolattartásban tartósan akadályozva van - a gyermek nagykorú testvére, szülőjének testvére, valamint szülőjének házastársa is jogosult.

29. § (1) A gyámhivatal vita esetében a kapcsolattartást bármelyik fél kérelmére szabályozza, kivéve, ha a szülő és a gyermek kapcsolattartásának megállapítása a bíróság hatáskörébe tartozik.

A  tényállás és a vizsgálat megállapításai

A bekért iratanyagból megállapítottam, hogy a gyámhivatal a panaszos és unokája kapcsolattartását az Országgyűlési Biztos Hivatalához beadott kérelem után, október 21-én szabályozta. A határozatot a kiskorú édesanyja  megfellebbezte, a fellebbezésről a közigazgatási hivatal döntött, majd határozatát saját hatáskörében  módosította. A határozat bírósági felülvizsgálatát a nagyszülő kérte, a bíróság döntését még nem hozta meg. A panaszos kérelmét a gyámhivatal a kérelem benyújtásától számított több mint három hónap múlva bírálta el.  Az ügyintézési határidő meghosszabbításáról az ügyfelet nem értesítette, ezzel megsértette a panaszos jogállamiságból fakadó jogbiztonsághoz, ezen belül a tisztességes eljáráshoz fűződő jogát. Sérült a kiskorú nagyszüleivel való kapcsolattartási  joga. 

A gyámhivatal a kapcsolattartás vonatkozásában a vizsgálat megindítását követően a határozatot meghozta, ezért az üggyel kapcsolatban ajánlást nem teszek. Az ügy egyéb vonatkozásában - tekintettel a folyamatban lévő bírósági eljárásra - az állampolgári jogok országgyűlési biztosáról szóló 1993. évi LIX. törvény 16.§ (1) bekezdése értelmében vizsgálatra  nincs hatásköröm.

Felhívom az eljáró gyámhivatal figyelmét, hogy a jövőben fokozottan ügyeljen az elintézési határidő betartására.

Budapest, 2000. április 29.

Dr. Polt Péter